Uverejnenie žiadosti o zápis názvu do registra podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2021/C 492/05)

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1) do troch mesiacov od dátumu tohto uverejnenia.

JEDNOTNÝ DOKUMENT

„Gower Salt Marsh Lamb“

EÚ č.: CHOP-GB-02452 – 1. apríla 2019

CHOP (X) CHZO ( )

1. Názov (názvy) [CHOP alebo CHZO]

„Gower Salt Marsh Lamb“

2. Členský štát alebo tretia krajina

Spojené kráľovstvo

3. Opis poľnohospodárskeho výrobku alebo potraviny

3.1. Druh produktu:

Trieda 1.1. Čerstvé mäso (a droby)

3.2. Opis výrobku, na ktorý sa vzťahuje názov uvedený v bode 1

Mäsový produkt „Gower Salt Marsh Lamb“ pochádza z jahniat, ktoré sa narodili, boli chované a zabité na polostrove Gower v južnom Walese. Ich mäso vďačí za svoju charakteristickú chuť jedinečnej vegetácii a prostrediu slanísk na severnom pobreží polostrova Gower, kde sa jahňatá pasú.

„Gower Salt Marsh Lamb“ je prírodný sezónny produkt dostupný od júna do konca decembra. Neexistujú žiadne obmedzenia určujúce, ktoré plemená (alebo krížence plemien) oviec možno použiť na výrobu produktu „Gower Salt Marsh Lamb“. Najvhodnejšie sú však odolné, ľahké a agilné plemená, ktorým sa dobre darí na slaniskách.

Mäsový produkt „Gower Salt Marsh Lamb“ pochádza z jahniat zabitých vo veku od 4 do 10 mesiacov. Všetky jahňatá sa musia minimálne dva mesiace (a aspoň polovicu svojho života) pásť na slaniskách, no niektoré jahňatá sa tam pasú až osem mesiacov.

Tieto jahňatá sa chovajú extenzívne a sú od prírody „fit“, keďže pri pasení na slaniskách prejdú dlhé vzdialenosti. To prispieva k špecifickému charakteru výrobku „Gower Salt Marsh Lamb“, keďže jahňatá rastú pomalšie, čím sa dosahuje optimálna rovnováha medzi chudým mäsom a tukom s „rovnomerným rozmiestnením a štruktúrou mramorovania vo všetkých svalových vláknach“. Stehná sú dobre tvarované a vyznačujú sa dobrou mäsitosťou. Surové mäso má tmavočervenú farbu.

Hmotnosť jatočného tela jahniat „Gower Salt Marsh Lamb“ pri zabití sa pohybuje medzi 16 a 23 kg. Jatočné telá jahniat „Gower Salt Marsh Lamb“ patria podľa klasifikácie jatočných tiel EUROP do tried pretučnenosti 2L až 3L a tried mäsitosti U až O, pričom väčšina jahniat patrí do triedy mäsitosti R a triedy pretučnenosti 3L.

Nezávislá hodnotiaca komisia pre senzorickú analýzu opísala chuť uvareného mäsa „Gower Salt Marsh Lamb“ ako „jemnú, sladkú, lahodnú a vyváženú, s trávovými, bylinkovými a mierne slanými čerstvými tónmi; pričom v ústach zanecháva príjemne slanú dochuť po jahňacine“. Tuk (ktorý je dobre rozložený a po uvarení ostáva viditeľný) má krémovú farbu a počas varenia sa zoškvarí, takže na podnebí si zachová čistú nemastnú štruktúru. Jahňacie mäso má „ľahkú sladkú vôňu a je jemné a šťavnaté“. Pri hodnotení mäsa „Gower Salt Marsh Lamb“ pomocou analyzátora textúry ostali svalové vlákna neporušené, čo sa prejavuje ako „šťavnatosť pri prvom zahryznutí“.

Mäso „Gower Salt Marsh Lamb“ sa môže predávať buď ako jatočné telo, alebo ako výsekové mäso. Ideálne by sa malo predávať a konzumovať čerstvé, ale možno ho aj zmraziť.

3.3. Krmivo (len pri produktoch živočíšneho pôvodu) a suroviny (len pri spracovaných produktoch)

Všetko krmivo, či už spásané, alebo konzervované, musí pochádzať z vymedzenej oblasti; cieľom je zabezpečiť, aby 100 % krmiva pochádzalo z danej oblasti. Vo výnimočných prípadoch môže najviac 25 % ročného podielu sušiny pozostávať z krmiva kúpeného mimo tejto oblasti. Dodržiavanie týchto pravidiel sa kontroluje na základe záznamov výrobcov o pastve a konzervácii krmív a ich záznamov o krmivách dovážaných do poľnohospodárskeho podniku.

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Všetky jahňatá „Gower Salt Marsh Lamb“ sa musia narodiť, chovať a zabíjať vo vymedzenej oblasti.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

—

3.6. Špecifické pravidlá označovania výrobku, na ktorý sa vzťahuje registrovaný názov

—

4. Stručné vymedzenie zemepisnej oblasti

Polostrov Gower

Polostrov Gower v južnom Walese vymedzený hranicami rovnomenného volebného obvodu, ktorý pozostáva z nižšie uvedených obcí a je znázornený na mape A.

Gorseinon, Llwchrwr, Gowerton, Dunvant, Killay, Upper Killay, Mumbles, Bishopston, Pennard, Llanrhidian Higher, Llanrhidian Lower, Ilston, Penrice, Reynoldstone, Port Eynon, Rhossili, Llangennith, Llanmadoc, Port Eynon, Rhossili, Llangennith, Llanmadoc, Cheriton

5. Súvislosť so zemepisnou oblasťou

„Gower Salt Marsh Lamb“ má povesť kvalitného mäsa pochádzajúceho z jahniat, ktoré sa narodili, boli chované a zabité na polostrove Gower v južnom Walese. Je to prírodný sezónny produkt dostupný od júna do konca decembra.

Jahňacie mäso pochádza z extenzívneho tradičného systému chovu. Na vlastnosti a kvalitu konečného výrobku vplývajú tieto dva kľúčové faktory:

— prírodná potrava jahniat, ktoré spásajú jedinečnú vegetáciu slanísk na severnom pobreží polostrova Gower,

— vedomosti a zručnosti farmárov, ktoré sa vyvíjali celé generácie a takmer vôbec sa nezmenili.

Tieto faktory vytvárajú silnú súvislosť medzi zemepisnou oblasťou a konečným výrobkom a prispievajú k jedinečnej chuti a vlastnostiam výrobku.

Jahňatá „Gower Salt Marsh Lamb“ sa minimálne dva mesiace pasú na slaniskách severného pobrežia polostrova Gower, no niektoré sa tam pasú až osem mesiacov. Tieto slaniská majú rozlohu približne 4 000 akrov a tvoria tak 22 % slanísk vo Walese.

Prirodzená vegetácia slanísk je daná podnebím a vlastnosťami pôdy. Salinita pôdy a pH ovplyvňujú výskyt jedinečného typu vegetácie a jej distribúciu. Slaniská sú prirodzene kyslé s obvyklou hodnotou pH 4. Osobitnou črtou slanísk oblasti North Gower je vysoký obsah piesku a dobré odvodnenie. Preto na slaniskách prevažuje tráva, vďaka ktorej sú cennými pasienkami, na ktorých sa jahňatám „Gower Salt Marsh Lamb“ výborne darí.

Slaniská majú jedinečnú škálu halofytných rastlín, ktorým dominujú spoločenstvá strednej a hornej časti močarísk so silným zastúpením obzvlášť dvoch z nich, ktoré sú uvedené aj v prílohe 1 k smernici EHS o biotopoch:

— Atlantické slané lúky

— Salicornia a iné jednoročné rastliny na bažinách a piesku,

K „trávovej bylinkovej chuti so slanými tónmi“ jahňaciny „Gower Salt Marsh Lamb“ prispieva potrava jahniat zložená zo širokej škály týchto halofytných rastlín na slaniskách na severe polostrova Gower.

Kŕmna hodnota slanísk je v porovnaní s kultivovanými trávnymi porastmi nízka. Jahňatá sa pasú na veľkých otvorených priestranstvách, vďaka čomu sú jatočné telá chudé a vyznačujú sa dobre vyvinutým svalstvom a dobre tvarovanými stehnami. Tento extenzívny systém pastvy vedie k tomu, že jahňatá „Gower Salt Marsh Lamb“ rastú pomalšie ako intenzívnejšie chované jahňatá a prispieva k charakteristickým vlastnostiam jatočných tiel a kvalite mäsa. Pomalší rast poskytuje viac času na to, aby si jahňacina „Gower Salt Marsh Lamb“ plne rozvinula svoju „jemnú, sladkú a lahodnú chuť s trávovými, bylinkovými a mierne slanými čerstvými tónmi“, za ktorú vďačí potrave jahniat bohatej na halofytné rastliny.

Chov jahniat, z ktorých sa vyrába „Gower Salt Marsh Lamb“, si vyžaduje osobitné znalosti a zručnosti, pretože sa pasú na jedinečnom a fyzicky náročnom teréne. Tieto zručnosti a tradície sa postupne rozvíjali a odovzdávali sa z generácie na generáciu. Chovatelia musia mať tieto osobitné zručnosti:

— Musia rozumieť zákonitostiam slanísk a rozdielom medzi výškou prílivu a odlivu, aby dokázali ochrániť ovce a jahňatá pred stúpajúcim prílivom. Ich práca sa odvíja od rytmu prílivu a odlivu, ktorý určuje načasovanie všetkých dôležitých prác.

— Musia mať vedomosti o výbere a chove plemien oviec (a ich krížencov), ktoré dokážu zvládnuť fyzické obmedzenia a problémy spojené so spásaním slanísk popretkávaných nespočetným množstvom hlbokých kanálov. Vyberajú sa odolné a agilné zvieratá, ktoré majú silné končatiny a nemajú problém s pohybom na nestabilnej, často zaplavenej pôde.

— Obzvlášť dôležité sú zručnosti pastierov, ktorí musia dávať pozor na ovce a jahňatá na rozsiahlych otvorených plochách slanísk popretkávaných hlbokými kanálmi obmedzujúcimi pohyb oviec. Keďže veľká časť terénu je prístupná len pešo, pastieri sa musia spoliehať na svojich psov.

— Chovatelia musia obhospodarovať pastviny, dobre poznať slaniská a ich jedinečnú vegetáciu s cieľom optimalizovať chov jahniat tak, aby zodpovedal dostupnosti rastlín a ich vegetačnému cyklu.

Jahňatá sa na gowerských slaniskách pasú už od stredoveku a systém pastvy sa odvtedy zmenil len minimálne. V roku 1976 vlastnilo práva na pastvu na gowerských slaniskách 30 farmárov, a pásavalo sa tam tisíce oviec. V roku 2018 tu osem farmárov chovalo približne 3 500 jahniat ročne.

Odkaz na uverejnenie špecifikácie

(druhý pododsek článku 6 ods. 1 tohto nariadenia)

Gower Salt Marsh Lamb – GOV.UK (www.gov.uk)

(1) Ú. v. EÚ L 343, 14.12.2012, s. 1.